钦定古今图书集成/理学汇编/学行典/第089卷 > 朱子全书 > 《答程允夫》
## 钦定古今图书集成/理学汇编/学行典/第089卷 > 朱子全书 > 《答程允夫》

问：“穷理之要，不必深求，先儒所谓行得即是者，此最
至论。若论虽高而不可行，失之迂且矫，此所谓过犹
不及，其为失中一也。”曰：“‘穷理之要，不必深求’，此语有
大病，殊骇闻听。行得即是，固为至论，然穷理不深，则
安知所行之可否哉！宰予以短丧为安，是以不可为
可也；子路以正名为迂，是以可为不可也。彼亲见圣”
人，日闻善诱，犹有是失，况于馀人？恐不但如此而已。
穷理既明，则理之所在，动必由之。无论高而不可行
之理，但世俗以苟且浅近之见，谓之不可行耳。如“行
不由径”，固世俗之所谓迂，“不行私谒”，固世俗之所谓
“矫”，又岂知理之所在，言之虽若甚高而未尝不可行哉？理之所在，即是中道。惟穷之不深，则无所准则，而
有过不及之患。未有穷理既深，而反有此患也。《易》曰：
“精义入神，以致用也。”盖惟如此，然后可以应务。未至
于此，则凡所作为，皆出于私意之凿，冥行而已。虽使
或中，君子不贵也。